Foilsiú iarratas ar cheadú leasaithe, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta le haghaidh táirgí talmhaíochta agus earraí bia

(2022/C 229/06)

Leis an bhfoilsiú seo, tugtar an ceart chun cur i gcoinne chur i bhfeidhm an leasaithe de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1), laistigh de 3 mhí ó dháta an fhoilsithe seo.

IARRATAS AR CHEADÚ LEASAITHE AR LEASÚ AR SHONRAÍOCHT TÁIRGE AINMNIÚCHÁN TIONSCNAIMH/TÁSCA GEOGRAFACHA FAOI CHOSAINT NACH MIONLEASÚ É

Iarratas ar cheadú ar leasú i gcomhréir leis an gcéad fhomhír d’Airteagal 53(2) de Rialachán (AE) Uimh. 1151/2012

“Murazzano”

Uimh. AE: PDO-IT-0015-AM01 - 18/11/2020

STFC (X) TGFC ( )

1. Grúpa iarratasóra agus leas dlisteanach

D.O.P.Consorzio di Tutela del Formaggio Murazzano DOP [An Comhlachas um Cháis STFC “Murazzano” a Chosaint], trí Piazza Oberto, 1 – 12060 Bossolasco (CN), an Iodáil. R-phost: consorzio.murazzano@gmail.com; Ríomhphost cláraithe: consorziomurazzano@sicurezzapostale.it.

Is táirgeoirí cáise “Murazzano” atá ar Consorzio di Tutela del Formaggio Murazzano DOP [An Comhlachas um Cháis STFC “Murazzano” a Chosaint] agus tá an cumann i dteideal iarratas ar leasú a chur isteach de bhun Airteagal 13(1) d’Fhoraithne Uimh. 12511 ón Aireacht um Thalmhaíocht, Bia agus Foraoiseacht, an 14 Deireadh Fómhair 2013.

2. Ballstát nó tríú tír

An Iodáil

3. Ceannteideal sa tsonraíocht táirge a ndéanann an leasú (na leasuithe) difear dó

☒ Ainm an táirge

☒ Tuairisc ar an táirge

☐ Limistéar geografach

☒ Cruthúnas ar thionscnamh

☒ An modh táirgthe

☒ Nasc

☒ Lipéadú

☒ Eile: An tsonraíocht táirge a atheagrú; an t-airteagal maidir leis na rialuithe a athdhréachtú agus mionsonraí an chomhlachta rialaithe a chur isteach

4. Cineál an leasú nó na leasuithe

☐ Leasú ar an tsonraíocht táirge de STFC nó TGFC cáilithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☒ Leasú ar an tsonraíocht táirge de STFC nó TGFC nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

5. Leasú nó leasuithe

Ba cheart a shonrú ar an gcéad dul síos gurb é an phríomhchúis leis an tsonraíocht táirge seo le haghaidh “Murazzano” a leasú na rialacha le haghaidh STFC “Murazzano” a thabhairt le chéile in aon doiciméad amháin agus chun roinnt faisnéis nach raibh ann tráth a cláraíodh an táirge a chur léi, agus an tsonraíocht táirge agus an doiciméad aonair a thabhairt i gcomhréir leis na ceanglais reachtacha, dá réir sin.

Cláraíodh “Murazzano” mar STFC le Rialachán (CE) Uimh. 1107/96 an 26 Meitheamh 1996, de bhun Airteagal 17 de Rialachán (CEE) Uimh. 2081/92. B’ionann na doiciméid a bhfuarthas clárú ar a mbonn agus Foraithne ón Uachtarán Uimh. 334 an 30 Meitheamh 1983, trí bhíthin a sainaithníodh an sonrúchán tionscnaimh san Iodáil, ar doiciméad ceithre leathanach é dar teideal “Murazzano” D.O.P. [STFC “Murazzano”] agus an achoimre.

Tá an tsonraíocht táirge miondealaithe ina trí airteagal faoi láthair: Áirítear sainaithint ainm an táirge le hAirteagal 1; Sainítear an táirge a shainaithnítear, an bealach ar cheart é a tháirgeadh agus a shaintréithe in Airteagal 2; Sainítear an limistéar táirgthe in Airteagal 3.

Tá faisnéis le fáil san achoimre faoin ainm, faoin tuairisc ar an táirge, faoin limistéar geografach, faoin modh táirgthe, faoin nasc leis an limistéar geografach agus roinnt mionsonraí faoi lipéadú agus faoi rialuithe.

Ainm an táirge

Ní bhaineann an leasú seo ach leis an gcineál téacs. Baineann sé le hAirteagal 1 den tsonraíocht táirge atá ann cheana (Foraithne ón Uachtarán Uimh. 334 an 30 Meitheamh 1983).

An téacs mar atá:

“Airteagal 1 Leis seo, sainaithnítear sonrúchán tionscnaimh cháis ‘Murazzano’ agus ní úsáidfear é ach le haghaidh an táirge a chomhlíonann na ceanglais a leagtar síos san fhoraithne seo a mhéid a bhaineann leis na modhanna próiseála, leis na saintréithe orgánaileipteacha agus le saintréithe an táirge a thagann ón limistéar táirgthe arna shainiú in Airteagal 3 thíos.”

Leagan nua:

“Airteagal 1 Ainm Ní úsáidtear sonrúchán tionscnaimh faoi chosaint cháis ‘Murazzano’ ach le haghaidh an táirge a chomhlíonann na ceanglais a leagtar síos sa tsonraíocht táirge seo a mhéid a bhaineann leis na modhanna próiseála, leis na saintréithe orgánaileipteacha agus le saintréithe an táirge a thagann ón limistéar táirgthe arna shainiú in Airteagal 3 thíos.”

Tuairisc ar an táirge

Leasú ar Airteagal 2 den tsonraíocht táirge (Foraithne ón Uachtarán Uimh. 334 an 30 Meitheamh 1983) agus ar phointe 3.2 den doiciméad aonair.

An téacs mar atá:

“Cáis lánmhéathrais úr a tháirgtear de bhainne caorach amháin nó de mheascán de 60 % ar a laghad de bhainne caorach ar cuireadh suas le 40 % ar a mhéad de bhainne bó leis.

Cruth: sorcóireach le taobhanna cothroma a bhfuil imeall beagán ardaithe acu.

Méid: trastomhas thart ar 10-15 cm, airde imill thart ar 3-4 cm le héagsúlachtaí níos airde nó níos ísle ag brath ar fhad na tréimhse táirgthe.

Meáchan: idir 300 agus 400 g.

Dath an taois: dath an bhainne.

Uigeacht an taois: bog, beagán teann, líon beag súl uaireanta ann, é mínghreannáilte, agus ní úsáidtear dathlíocha ná blastáin shonracha ann.

Sraith sheachtrach: ní bhíonn craiceann air, bíonn dath an bhainne ar cháiseanna úra, agus ar cháiseanna a bhí ag aibiú ar feadh tréimhse níos faide, tagann sceo fíneáilte a mbíonn dath buí amhail tuí air .

Blas: fíneáilte, cumhracht chaolchúiseach aici agus blas deas uirthi lena gcuirtear in iúl bainne caorach.

Cion saille san ábhar tirim: 50 % ar a laghad.”

Leagan nua:

“Ní úsáidtear sonrúchán tionscnaimh ‘Murazzano’ ach le haghaidh cáis lena mbaineann na saintréithe a leanas: cáis lánmhéathrais úr a tháirgtear de bhainne caorach ó chaoirigh a bhaineann le pór Delle Langhe amháin nó de mheascán de 60 % ar a laghad de bhainne caorach ar cuireadh suas le 40 % ar a mhéad de bhainne bó leis. Úsáidtear mar cháis bhoird í agus baineann na saintréithe a liostaítear thíos léi. Cruth: sorcóireach le taobhanna cothroma a bhfuil imeall beagán ardaithe acu. Méid: trastomhas thart ar 10-15 cm, airde imill thart ar 3-4 cm. Meáchan: idir 250 agus 400 g. Tagraíonn an méid agus an meáchan do thomhais na cáise tar éis na híostréimhse aibithe. Tuairisc ar an taos: bog, beagán teann, líon beag súl uaireanta ann, é mínghreannáilte; de réir mar a aibíonn an cháis, athraíonn an dath ó dhath an bhainne go dath buí amhail tuí; tagann athrú ar an uigeacht le haibiú, ó bhog go níos teinne agus cailltear taise de réir a chéile, agus í ag éirí leath-chrua nó crua ar deireadh. Ní úsáidtear dathlíocha ná blastáin shonracha. Sraith sheachtrach: ní bhíonn aon chraiceann ag cáiseanna úra, bíonn dath an bhainne ar an tsraith sheachtrach, agus uaireanta bíonn sceo fíneáilte ar dhath buí amhail tuí orthu a éiríonn níos dorcha de réir a chéile. Blas: fíneáilte, cumhracht chaolchúiseach, blas deas uirthi lena gcuirtear in iúl bainne caorach; de réir mar a aibíonn an cháis, éiríonn a boladh agus a blas níos láidre. Cion saille san ábhar tirim: 50 % ar a laghad le lamháltas 2 % le haghaidh an táirge a tháirgtear de bhainne caorach amháin agus 47 % ar a laghad le lamháltas 2 % le haghaidh an táirge a tháirgtear de mheascán de bhainne caorach agus de bhainne bó.”

Athraíodh an t-íosmheáchan ó 300 g go 250 g.

Tá gá leis an leasú seo chun freastal ar éileamh an mhargaidh agus chun obair táirgeoirí ar scála beag a éascú ag tráthanna den bhliain inarb ísle an táirgeadh bainne. Sonraíodh freisin gur don cháis tar éis na híostréimhse aibithe a thagraítear leis na meáchain, ós rud é go gcailltear taise agus dá réir sin meáchan agus méid mar gheall ar aibiú nó aosú ar feadh tréimhse fada.

Laghdaíodh an t-íosmhéid saille san ábhar tirim ó 53 % ar a laghad go 50 % ar a laghad le lamháltas 2 % le haghaidh an táirge a tháirgtear de bhainne caorach amháin agus ó 50 % ar a laghad go 47 % ar a laghad le lamháltas 2 % le haghaidh an táirge a tháirgtear de mheascán de bhainne caorach agus de bhainne bó. Rinneadh an méid sin ar bhonn na mbarúlacha agus na mbreithnithe a leanas:

An figiúr saille a leagtar síos sa tsonraíocht táirge ó 1983, tógadh an figiúr sin ó staidéar a foilsíodh in 1964. Sa staidéar sin díríodh ar chás a bhaineann tógáil beostoic, cás a bhí an-éagsúil ó chás den sórt sin a bheadh i gceist sa lá atá inniu ann. Is leor a rá gurbh ionann pór caorach Delle Langhe agus níos mó ná 30 000 ainmhí san am sin, ach níl ach 2 000 díobh fágtha sa lá atá inniu ann, agus nach mór na hiarmhairtí uile a bhaineann le bochtú géiniteach a d’fhéadfadh a bheith i gceist i dtéarmaí roghnaithe shaorga mar gheall ar laghdú chomh mór sin.

Thart ar 100 kg in aghaidh an ainmhí ab é an meánaschur a taifeadadh in 1963, ach níl sé ach thart ar 150 kg in aghaidh an ainmhí sa lá atá inniu ann.

Níl aon sonra ar fáil a bhaineann leis an bhfigiúr maidir le saill sa bhainne caorach tráth a rinneadh staidéar 1964, ach is soiléir go ndéantar difear don mhéid saille atá sa cháis leis an méid comhpháirteanna (saill, próitéin, lachtós, luaith) atá sa bhainne dá ndéantar í. Mar thoradh air sin, bíonn tionchar diúltach ag an méadú ar aschur ar an méid céatadánach saille, próitéine, etc. in aon lítir bainne amháin.

Le staidéar domhain a rinne Ollscoil Turin in 2012, léiríodh go mbíonn éagsúlacht shuntasach le feiceáil idir gabháltais maidir leis an méid saille atá i mbainne, agus níl aon amhras go ndéanann tosca géiniteacha agus na cleachtais beathaithe a leantar i gcomhréir le traidisiún difear don méid saille freisin. Toisc eile atá thar a bheith ábhartha gan dabht is ea an méid a leanas, ós rud é gur táirge ceirde é seo, aimsíodh leibhéal suntasach éagsúlachta san iarmhar saille sa mheadhg, i.e. sa tsaill a cailleadh le linn an phróiseála agus nár coinníodh sna gruthanna.

Ar ndóigh, bhí tionchar suntasach ag na figiúirí sin ar an méid saille sa cháis, tionchar ba shuntasaí sin gur thug Ollscoil Turin faoi deara ar roinnt ócáidí go raibh an méid saille i “Murazzano” níos ísle ná an méid saille a cuireadh in iúl in 1964 agus a cuireadh in iúl sa tsonraíocht táirge in 1983 ina dhiaidh sin.

Thairis sin fiú, is féidir glacadh leis gur cinneadh na figiúirí a tugadh sa tsonraíocht táirge atá ann faoi láthair trí úsáid a bhaint as teicnící anailísithe nach bhfuil chomh beacht i gcomparáid leis na teicnící atá ar fáil sa lá atá inniu ann.

Cuireadh tagairt do phór Delle Langhe leis maidir le bainne caorach.

Go dtí seo, níor luadh an mionsonra sin ach sa doiciméad dar teideal “Murazzano” a luaitear sa réamhrá. Dá réir sin, cuireadh le hAirteagal 2 den tsonraíocht táirge agus le pointe 3.2 den doiciméad aonair é.

An tuairisc ar dhath an taois, ar an tsraith sheachtrach agus ar an mblas, forlíonadh iad trí shaintréithe “Murazzano” a bhí ag aibiú ar feadh tréimhse níos faide a chur leo, sa chaoi go mbeadh an tuairisc ar “Murazzano” comhsheasmhach leis an leasú a rinne a bhaineann leis an tréimhse aibithe níos faide (féach an leasú ar an modh táirgthe a dtugtar achoimre air thíos).

Cruthúnas ar thionscnamh

Cuireadh airteagal sonrach leis an tsonraíocht táirge chun í a thabhairt i gcomhréir leis an reachtaíocht atá i bhfeidhm.

Is mar a leanas atá an t-airteagal nua:

“Airteagal 4 Cruthúnas ar thionscnamh Déantar faireachán ar gach céim den phróiseas táirgthe, agus déantar gach ionchur agus gach aschur a thaifeadadh. Áirithítear inrianaitheacht an táirge ar an mbealach sin, chomh maith le gach rannpháirtí sa slabhra táirge a chur ar liostaí speisialta a choinníonn an chomhlacht rialaithe agus leis an dearbhú tráthúil don chomhlacht rialaithe maidir leis na cainníochtaí a tháirgtear. Tá gach duine nádúrtha agus dlítheanach atá san áireamh sna liostaí ábhartha faoi réir seiceálacha ag an gcomhlacht rialaithe i gcomhréir leis an tsonraíocht táirge agus leis an bplean rialaithe a bhaineann léi.”

An modh táirgthe

Leasú ar Airteagal 2 den tsonraíocht táirge. Leasaíodh an chuid maidir le beathú agus an líon bleán agus sonraíodh an lamháltas teochta téachta agus an tréimhse aibithe.

Leasú ar Airteagal 2 den tsonraíocht táirge agus ar phointe 3.3 den doiciméad aonair – beatha.

An téacs mar atá:

“Aiste bia na gcaorach, i gcás inarb ábhartha, aiste bia an eallaigh, ní mór iad a bheith comhdhéanta d’fharae glas nó d’fharae féir thirim ón limistéar táirgthe.”

Leagan nua:

“Cion beatha bliantúil an bheostoic a ndéanfar a bhainne a phróiseáil chun cáis STFC ‘Murazzano’ a dhéanamh, ní mór é a bheith comhdhéanta d’fharae glas nó caomhnaithe, arb ionann é sin agus 70 % ar a laghad den ábhar tirim, agus d’ábhair bheatha thiubhaithe nó chomhlántacha, arb ionann iad sin agus 30 % ar a mhéad den ábhar tirim. Ní mór 80 % ar a laghad den fharae teacht ón limistéar tionscnaimh. Déantar féarach más féidir é a dhéanamh le linn an tséasúir. Ní fhéadfar in aon chás níos mó ná 50 % den ábhar tirim ar bhonn bliantúil a bheith i mbeatha a fhaightear ó lasmuigh den limistéar geografach sainithe. Ceadaítear forlíonta vitimíní agus mianraí suas leis na teorainneacha a cheadaítear faoin dlí.”

Tá an limistéar táirgthe lonnaithe go hiomlán ar thalamh neamhuiscithe ar chnoic arda nó measartha ard. Dá bhrí sin, féadfar laghdú teacht ar tháirgeadh farae le linn blianta ina mbíonn an bháisteach íseal, rud a bhaineann leis an athrú aeráide freisin.

Le roinnt blianta anuas, tá géarú ar scála an-mhór ag teacht ar shaothrú collchnónna agus, ar bhonn níos lú, ar shaothrú fíona sa limistéar tionscnaimh, agus tá laghdú ag teacht ar na limistéir foráiste atá ar fáil mar gheall air sin. Anuas air sin, ba cheart a lua go bhfuil mic tíre ann freisin, agus iad ag éirí níos coitianta ann, mic tíre a dhéanann ionsaí ar thréada agus a chuireann eagla ar chaoirigh, rud a chruthaíonn deacrachtaí ó thaobh féarach a dhéanamh i limistéir atá níos mó faoi mhíbhuntáiste agus atá níos deacra le baint. Is minic go bhfágann sé sin go mbaintear úsáid as tithíocht shlán le haghaidh na n-ainmhithe uaireanta agus go ndéantar mion-limistéir féaraigh a thréigeadh, as a dtagann méadú ar úsáid an fharae chaomhnaithe.

Dá réir sin, ceadaíodh aiste bia an bheostoic a fhorlíonadh le cainníochtaí beaga ábhair bheatha, lena n-áirítear ábhair bheatha chomhlántacha. Aon fhorlíonadh beag leis an aiste bia le hábhair bheatha, lena n-áirítear ábhair bheatha chomhlántacha, tagann sé sin ón ngá le háirithiú go bhfaigheann na hainmhithe cothú cothrom le linn an lachta agus na tréimhse iompair, lena n-áirítear ar mhaithe le leas ainmhithe. Chomh maith leis sin, d’fhéadfadh go bhfuil gá leis an gcleachtas sin mar gheall ar dhálaí atmaisféir/aeráide dochracha lena bhféadfaí teorainn a chur leis na foinsí foráiste áitiúla atá ar fáil (féarach, féar tirim). Thairis sin fiú, ní féidir difear a dhéanamh d’uathúlacht an táirge nó do shaintréithe an bhainne ar aon bhealach le forlíonadh beag féideartha leis an aiste bia.

Leasú ar Airteagal 2 den tsonraíocht táirge agus ar phointe 3.3 den doiciméad aonair – amhábhar.

An téacs mar atá:

“Cuirtear an táirgeadh i gcrích trí bhainne ó dhá bhleán laethúla a úsáid agus bíonn sé ar siúl ar feadh na bliana.”

Leagan nua:

“Cuirtear an táirgeadh i gcrích trí bhainne ó dhá bhleán laethúla nó níos mó ná sin a úsáid agus bíonn sé ar siúl ar feadh na bliana.”

Trí úsáid a bhaint as córais chuisniúcháin agus stórála bainne, a mbíonn feabhas ag teacht orthu i gcónaí le himeacht ama, is féidir cáis a tháirgeadh trí bhainne ó aon bhleán amháin nó ó dhá bhleán a úsáid, lena gcuirtear ar chumas táirgeoirí ar scála beag cáis a dhéanamh gach dara lá nó níos mó ná sin dá réir sin, go háirithe le linn tréimhsí áirithe den bhliain nuair a thagann laghdú ar an aschur.

Leasú ar Airteagal 2 den tsonraíocht táirge agus ar phointe 3.3 den doiciméad aonair – modh táirgthe.

An téacs mar atá:

“Ní mór an cháis a tháirgeadh de réir modhanna traidisiúnta trí mhúnlaí sorcóireacha a bhfuil poill ina mbun acu a úsáid. Le linn an aibithe, ní mór an cháis a ní go tapa le huisce alabhog gach lá. Ní mór sailleadh a dhéanamh le sailleadh tirim.”

Leagan nua:

“Úsáidtear an bainne ó dhá bhleán nó níos mó ná sin. Féadfar cóireáil teasa a dhéanamh air chun é a dhíghalrú agus féadfar é a ionaclú le heinsímí bainne agus/nó le tús-saothráin nádúrtha. Cuirtear binid lao leachtach leis an mbainne, agus déantar é a théachtadh ag teocht 37 °C le lamháltas ± 3 °C ina dhiaidh sin. Déantar é a mheascadh go tapa fad agus atá an bhinid á cur isteach agus ina dhiaidh sin, agus féadfar tréimhse sosa 40 nóiméad ar a laghad a bheith ann ina dhiaidh chun gruthanna tiubha, aonfhoirmeacha a dhéanamh. Ar dtús, bristear na gruthanna síos go garbh trí scimín nó greadtóir a úsáid (síos chuig méid oráiste). Tar éis tréimhse sosa 5 nóiméad ar a laghad, bristear na gruthanna síos an dara huair chuig méid collchnó trí ghreadtóir nó cruit ghrutha a úsáid, agus bíonn tréimhse sosa breise ina dhiaidh sin a mhaireann 10 nóiméad ar a laghad. Chun na gruthanna a mhúnlú ina gcáis, aistrítear iad go múnlaí sorcóireacha a bhfuil poill ina mbun acu, atá déanta de phlaisteach nó de chruach dosmálta agus atá ar an méid iomchuí. Coinnítear na múnlaí ina bhfuil na gruthanna ar dhromchla claonta ar feadh 24 + 4 uair an chloig, agus castar iad roinnt uaireanta le linn an ama sin. Déantar sailleadh faoi dhó agus an cháis á múnlú, uair amháin ar gach taobh di.”

Tugadh tuairisc mhionsonraithe ar na modhanna traidisiúnta mar a thagraítear dóibh sa tsonraíocht táirge atá ann faoi láthair. Sonraíodh freisin go bhféadfar cóireáil teasa a dhéanamh ar an mbainne chun é a dhíghalrú.

Sonraíodh go bhféadfar an bainne a ionaclú le heinsímí bainne agus/nó le tús-saothráin nádúrtha.

Maidir leis an teocht téachta, cuirtear “lamháltas ± 3 °C” in ionad “thart ar”, rud is gnách don éagsúlacht teochta le haghaidh na modhanna oibre traidisiúnta.

Baineadh an ceanglas maidir leis na cáiseanna a ní go laethúil le linn an aibithe agus sonraíodh ní ba shoiléire nach mór na cáiseanna a ní le huisce alabhog le linn na chéad cheithre lá, arb ionann é sin agus an t-íostréimhse aibithe. Tá an iarraidh seo ar leasú bunaithe ar bharúlacha a taifeadadh le himeacht go leor blianta, barúlacha lena léirítear nach ndéantar difear do cháilíocht chríochnaitheach na cáise leis má leasaítear an ceanglas sin.

Leasú ar Airteagal 2 den tsonraíocht táirge agus ar phointe 3.2 den doiciméad aonair – tréimhse aibithe.

An téacs mar atá:

“Tréimhse aibithe a mhaireann idir 4 agus 10 lá.”

Leagan nua:

“Maireann an t-aibiú 4 lá ar a laghad agus féadfaidh sé tarlú san áitreabh céanna ina dtarlaíonn an táirgeadh, agus na cáiseanna á ní go tapa le huisce alabhog faoi dhó ar a laghad; tá sé ceadaithe teicnící malartacha comhionanna a úsáid. Tar éis 4 lá aibithe ar a laghad, féadfar an cháis a stóráil i saoráidí aibithe speisialta nó i bhfuar-stórais. Is é 4 lá an íostréimhse aibithe agus is é 90 lá an uastréimhse aibithe. Aibiú ar feadh suas le 15 mhí, gan aon táirge eile a chur leis, ní cheadaítear é sin ach má bhaintear úsáid as an burnie traidisiúnta (árthaí gloine a shéalaítear go heirméiteach), ina gcuirtear an cháis isteach tar éis 20 lá aibithe ar a laghad. Ní úsáidtear an cháis mar cháis bhoird amháin ach úsáidtear í i neart oideas agus mar bhonn le táirgí ullmhaithe freisin.”

Cé go ndearnadh tagairt do 10 lá aibithe i sonraíocht táirge 1983, tá sé níos coitianta anois aibiú a dhéanamh ar roinnt den cháis “Murazzano” a tháirgtear ar feadh tréimhse níos faide agus tá an-mheas air sin ar an margadh. Dá réir sin, baineadh an tagairt do 10 lá agus tugadh uastréimhse aibithe 90 lá isteach.

Táthar ag filleadh ar sheantraidisiún leis an gcleachtas sin. Go deimhin, bhí sé cuibheasach coitianta san am atá thart “Murazzano” a aibiú ar feadh i bhfad níos faide ná 10 lá chun an cháilíocht a fheabhsú.

Ina theannta sin, tugadh isteach an fhéidearthacht anois chun “Murazzano” a leasú i burnie (árthaí gloine a shéalaítear go heirméiteach), ina gcuirtear an cháis isteach.

Leis sin, táthar ag filleadh ar thraidisiún atá á chleachtadh ag líon táirgeoirí, agus an líon sin ag síormhéadú, sa lá atá inniu ann freisin. Úsáideadh burnie san am atá thart go príomha chun cáis a leasú le haghaidh an gheimhridh nuair ba bheag an bainne, más ann dó, agus cáis dá réir sin, a bhíodh á dtáirgeadh.

Nuair a úsáidtear an teicníc seo, cuirtear an cháis isteach sa burnie tar éis 20 lá aibithe ar a laghad agus is féidir í a leasú ar feadh suas le 15 mhí.

Nasc

Cuireadh airteagal tiomnaithe leis an tsonraíocht táirge agus rinneadh an fhaisnéis i bpointí (d) agus (f) den achoimre a athscríobh chun í a thabhairt i gcomhréir le Rialachán (AE) Uimh. 1151/2012.

An téacs mar atá:

“(d) STAIR: an cháis, a dhéantar sa limistéar táirgthe go stairiúil, tagann a hainm as Bardas Murazzano, arb é an príomhionad táirgthe é. Le himeacht ama, choinnigh an táirge na saintréithe sonracha arb í an timpeallacht bhunchnoic shléibhtiúil is cúis leo.

(f) NASC GEOGRAFACH: i measc na dtosca nádúrtha ar díol suntais iad tá na dálaí aeráide sa limistéar bunchnoic sléibhtiúil lena mbaineann, lena ndéantar difear don cháilíocht farae a thugtar don eallach agus do na caoirigh araon. Maidir le tosca nádúrtha, bíonn an cháis le fáil go stairiúil sa limistéar mórthimpeall Cuneo ós rud é gur táirge é a bhíonn ar fáil go forleathan i mbunaíochtaí lónadóireachta.”

Leagan nua:

“Na bardais i limistéar táirgthe STFC ‘Murazzano’, tá siad lonnaithe sa limistéar cnocach ar a dtugtar Alta Langa [Langa Ard], limistéar a bhfuil teorainn aige ó thuaidh le Langhe íseal na bhfíonghort agus na bhfíonta cáiliúla a bhfuil sonrúchán tionscnaimh acu, tá na hAipiníní Liogúracha le fáil sa teorainn ó dheas, agus ar an taobh thoir roinneann sé teorainn le limistéar Monferrato agus ar an taobh thiar aimsítear an teorainn le hísealchríocha Chúige Cuneo. Is limistéar geografach é sin nár tháinig suaitheadh geolaíoch air le himeacht ama, agus cosnaíodh an flóra atá le fáil ann ar na hathruithe móra a tharlaíonn mar gheall ar shuaitheadh den sórt sin. Leis sin, d’éirigh limistéar geografach ‘Murazzano’ ina ‘ósais’ ina gcosnaítear speicis plandaí atá tipiciúil do thimpeallachtaí an-éagsúil. Go deimhin, anuas ar speicis atá tipiciúil d’ísealchríocha na hEorpa agus ar na speicis sin atá de thionscnamh na Meánmhara, is gnáthóg idéalach é seo le haghaidh go leor speicis atá de thionscnamh na hEorpa Láir agus dheisceart na hEorpa agus le haghaidh speicis atá de thionscnamh an Atlantaigh, speicis nach bhfuil chomh coitianta céanna sna limistéir a bhfuil teorainn acu le limistéar táirgthe STFC ‘Murazzano’. Ós rud é gurb ann do raon speicis plandaí atá a leithne agus a héagsúla sin, tugtar aiste bia measctha agus éagsúil do na hainmhithe i gcaitheamh na bliana. Le linn na tréimhse nach féidir féarach a dhéanamh (ó mhí Aibreáin go mí Dheireadh Fómhair de ghnáth), bíonn na caoirigh á mbeathú go díreach ar an bhfarae glas a tháirgtear le móinéir agus le féarthailte. Nuair nach féidir é sin a dhéanamh, bíonn an aiste bia fós comhdhéanta den chuid is mó d’fhéar tirim a fhaightear ó speicis plandaí an limistéir. Dá réir sin,tá uathúlacht bhlas agus dhea-bholaithe STFC ‘Murazzano’ bunaithe ar chastacht agus ar raon an-leathan an fhlóra thipiciúil atá le fáil sa limistéar táirgthe, flóra a ndéantar na comhpháirteanna aramatacha a bhaineann leo a aistriú go dtí an bainne agus go dtí an cháis ina dhiaidh sin. Gné fíor-riachtanach eile a bhaineann le cáis STFC ‘Murazzano’ a tháirgeadh is ea pór caorach Delle Langhe, ar pór dúchasach é a bhfuil baint aige le limistéar Alta Langa leis na céadta bliain (is féidir an chéad tagairt scríofa de a fheiceáil in Naturalis Historia le Plinias Mór). Ar feadh tréimhse an-fhada, ba é an t-ainmhí seo an t-aon bheatha a bhí ag teaghlaigh thuaithe ós rud é gur mar gheall air ab fhéidir leo na limistéir seo a shaothrú, limistéir nach raibh an-oiriúnach d’úsáid ba dhéine ná do chineálacha eile tógála beostoic mar gheall ar a suíomh, ar an deacracht a bhain le rochtain a fháil orthu agus ar a dtáirgiúlacht íseal. Is éard is Delle Langhe ann pór caorach meánach-mór, an-chrua a chuireann aschur maith bainne ar fáil fiú faoi dhálaí neamhoptamacha. A bhuí leis na saintréithe sin go beacht, bhíothas in ann cumas táirgthe an phóir a chur in iúl i limistéar táirgthe STFC ‘Murazzano’, sa chaoi gur príomhghné de gheilleagar talmhaíochta an limistéir é fós sa lá atá inniu ann. Tógáil caorach, táirgeadh cáise agus maoirseacht ar an talamh, is gnéithe iad sin a bhfuil dlúthcheangal eatarthu, gnéithe nár imíodh riamh, d’ainneoin na bhforbairtí ba ghá agus na bhforbairtí dosheachanta a rinneadh leis na céadta bliain anuas. Ní hamháin go bhfuil feidhm tháirgiúil acu, ach tá ról an-tábhachtach acu maidir le limistéar lena mbaineann luach ard nádúrtha agus tírdhreacha a chaomhnú agus chun beocht an chomhshaoil ina iomláine a choinneáil. Teicníc táirgthe STFC ‘Murazzano’, a bhfuil dlúthbhaint aici le cleachtas traidisiúnta fós sa lá atá inniu ann, tugann sí saintréithe chun cinn a thagann ón idirghníomhú idir an comhshaol, ainmhithe, tosca táirgthe agus fios gnó na muintire áitiúla. Ós rud é go ndéantar na gruthanna a bhriseadh faoi dhó, le méid beag na gcáiseanna agus ós rud é go gcuirtear na gruthanna sna múnlaí go tapa, is tosca iad sin ar fad lena bhfuil coinne go ndéanfar an meadhg a shileadh de na gruthanna go tapa, agus tríd an gcáis a chasadh go minic, leis na modhanna saillte sonracha agus leis na dálaí aibithe agus aosaithe, is féidir na saintréithe uathúla atá tipiciúil don cháis a bhaint amach. STFC ‘Murazzano’ nach ndeachaigh faoi thréimhse aibithe fhada, bíonn dea-bholadh na speiceas éagsúla plandaí agus farae air – faightear boladh uathu sula mblaistear iad – ar speicis iad a bhfuil aiste bia na n-ainmhithe comhdhéanta díobh, agus bíonn blas fíneáilte ar an gcáis sin agus bíonn taos bog uirthi a bhfuil dath idir dath an bhainne agus dath buí amhail tuí air. Le tréimhse aibithe níos faide, de réir mar a bhíonn an cháis ag aibiú agus ag aosú, éiríonn an boladh agus an blas atá uirthi níos láidre agus féadfaidh sí craiceann bog fíneáilte le craiceann an-tanaí faoi agus taos níos teinne a bhfuil dath níos dorcha air a fhorbairt, agus féadfar dea-bholaithe a bheith uirthi lenar féidir lomra caorach a chur in iúl. Comhcheangal na ndálaí aeráide sonracha, aiste bia na n-ainmhithe agus saintréithe an bhainne a tháirgtear le pór caorach Delle Langhe, in éineacht le teicníc táirgthe uathúil agus scil na ndéantóirí cáise a bhí in ann úsáid stuama a bhaint as na dálaí sin, is ionann na gnéithe sin, dá réir sin, agus na príomhghnéithe atá ina mbonn le táirgeadh cáis STFC ‘Murazzano’, ar léiriú é sin ar fhios gnó comhchoiteann mhuintir Langhe a thagann ó stair chomhroinnte a théann siar na céadta bliain.”

Lipéadú

Leathnaíodh an chuid maidir le lipéadú a thugtar i bpointe (h) den achoimre.

An téacs mar atá:

“(h) LIPÉADÚ: déantar an táirge a mhargú le siombail a chomhlachais cosanta.”

Leagan nua:

‘Féadfar an cháis a dhíol ina hiomláine nó ina sciartha agus féadfar í a réamhphacáistiú. Is éard atá i gceist le lógó/siombail cháis “Murazzano” ceannlitir “M” stílithe ar cheann de na taobhanna cothroma ar roth cáise “Murazzano”, a ngearradh ding amach as lena bhlaiseadh. Tá dath gorm (pantone Gorm 0729) nó dath dubh (pantone Dubh U) ar an tsiombail ar chúlra bán agus áirítear é ar an lipéad a úsáidtear i bpacáistíocht “Murazzano”. Ní fhéadfar an lipéad a ghreamú ach tar éis na híostréimhse aibithe. Ba cheart an táirge arna aibiú/arna leasú i burnie traidisiúnta a mharcáil le lipéad sonrach (greamán) a ghreamófar do thaobh amuigh an ghloine nó, mar rogha mhalartach air sin, don táirge leasaithe taobh istigh. An bainne caorach a úsáidtear chun cáis “Murazzano” a tháirgeadh, ós rud é nach bhféadfaidh sé teacht ach ó ainmhithe a bhaineann le pór Delle Langhe amháin, is ceadmhach an fhoclaíocht “Con latte di pecora delle Langhe” [“Le bainne chaoirigh Delle Langhe”] a áireamh ar an bpacáistíocht nó ar lipéad speisialta ina leith. Cáis “Murazzano” a tháirgtear 100 % ó bhainne caorach, féadfar an fhoclaíocht “Solo latte di pecora delle Langhe” [“Bainne ó chaoirigh Delle Langhe amháin”] a áireamh ar an bpacáistíocht nó ar lipéad speisialta ina leith.

Eile

Rinneadh an tsonraíocht táirge a atheagrú ionas go mbeadh sí níos éasca a léamh. Dá réir sin, tá na hocht n-airteagal a leanas sa tsonraíocht táirge nua: Airteagal 1 – Ainm, Airteagal 2 – Saintréithe an táirge, Airteagal 3 – Limistéar geografach, Airteagal 4 – Cruthúnas ar thionscnamh, Airteagal 5 – Modh táirgthe, Airteagal 6 – Nasc leis an gcomhshaol, Airteagal 7 – Rialuithe, Airteagal 8 – Lipéadú.

Leasaíodh an t-airteagal maidir leis na rialuithe i bpointe (g) den achoimre chun é a thabhairt i gcomhréir leis an reachtaíocht atá i bhfeidhm agus cuireadh mionsonraí faoin gcomhlacht rialaithe leis.

An téacs mar atá:

“(g) RIALUITHE: AINM: An Aireacht um Bheartas Talmhaíochta agus Foraoiseachta – An Chigireacht Ceannais Frith-chalaoise; Consorzio di Tutela del Formaggio Murazzano [An Comhlachas um Cháis ‘Murazzano’ a Chosaint] mar an comhlacht atá freagrach as maoirseacht a dhéanamh”

Leagan nua:

“Déanann an comhlacht rialaithe I.N.O.Q faireachán ar chomhréireacht an táirge leis an tsonraíocht táirge i gcomhréir le Rialachán (AE) Uimh. 1151/2012. – Istituto Nord Ovest Qualità – Soc. Coop. a r.l., Piazza Carlo Alberto Grosso 82, Moretta (CN) 12033. Fón: +390172911323; Facs: +390172911320; R-phost: inoq@inoq.it”

DOICIMÉAD AONAIR

“Murazzano”

Uimh. AE: PDO-IT-0015-AM01 - 18/11/2020

STFC (X) TGFC ( )

1. Ainm nó ainmneacha [STFC nó TGFC]

“Murazzano”

2. Ballstát nó tríú tír

An Iodáil

3. Tuairisc ar an táirge talmhaíochta nó ar an mbia-earra

3.1. An cineál táirge

Rang 1.3 – Cáiseanna

3.2. Tuairisc ar an táirge lena mbaineann an t-ainm in (1)

Ní úsáidtear sonrúchán tionscnaimh “Murazzano” ach le haghaidh cáis lena mbaineann na saintréithe a leanas: cáis lánmhéathrais úr a tháirgtear de bhainne caorach ó chaoirigh a bhaineann le pór Delle Langhe amháin nó de mheascán de 60 % ar a laghad de bhainne caorach ar cuireadh suas le 40 % ar a mhéad de bhainne bó leis. Úsáidtear mar cháis bhoird í agus baineann na saintréithe a liostaítear thíos léi.

Cruth: sorcóireach le taobhanna cothroma a bhfuil imeall beagán ardaithe acu.

Méid: trastomhas thart ar 10-15 cm, airde imill thart ar 3-4 cm.

Meáchan: idir 250 agus 400 g.

Tagraíonn an méid agus an meáchan do thomhais na cáise tar éis na híostréimhse aibithe.

Tuairisc ar an taos: bog, beagán teann, líon beag súl uaireanta ann, é mínghreannáilte; de réir mar a aibíonn an cháis, athraíonn an dath ó dhath an bhainne go dath buí amhail tuí; tagann athrú ar an uigeacht le haibiú, ó bhog go níos teinne agus cailltear taise de réir a chéile, agus í ag éirí leath-chrua nó crua ar deireadh.

Ní úsáidtear dathlíocha ná blastáin shonracha.

Sraith sheachtrach: ní bhíonn aon chraiceann ar cháiseanna úra, bíonn dath an bhainne ar an tsraith sheachtrach, agus uaireanta bíonn sceo fíneáilte, éadrom orthu, sceo ar a mbíonn dath buí amhail tuí. De réir mar a aibíonn an cháis, athraíonn an dath seachtrach go dath buí amhail tuí a bhíonn ag éirí níos dorcha go síoraí.

Blas: fíneáilte, cumhracht chaolchúiseach aici agus blas deas uirthi lena gcuirtear in iúl bainne caorach; de réir mar at aibíonn an cháis, éiríonn a boladh agus a blas níos láidre.

Cion saille san ábhar tirim: 50 % ar a laghad le lamháltas 2 % le haghaidh an táirge a tháirgtear de bhainne caorach amháin agus 47 % ar a laghad le lamháltas 2 % le haghaidh an táirge a tháirgtear de mheascán de bhainne caorach agus de bhainne bó.

Is é 4 lá an íostréimhse aibithe agus is é 90 lá an uastréimhse aibithe. Aibiú ar feadh suas le 15 mhí, gan aon táirge eile a chur leis, ní cheadaítear é sin ach má bhaintear úsáid as an burnie traidisiúnta (árthaí gloine a shéalaítear go heirméiteach), ina gcuirtear an cháis isteach tar éis 20 lá aibithe ar a laghad.

Féadfar an cháis a dhíol ina hiomláine nó ina sciartha agus féadfar í a réamhphacáistiú.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Cion beatha bliantúil an bheostoic a ndéanfar a bhainne a phróiseáil chun cáis STFC “Murazzano” a dhéanamh, ní mór é a bheith comhdhéanta d’fharae glas nó caomhnaithe, arb ionann é sin agus 70 % ar a laghad den ábhar tirim, agus d’ábhair bheatha thiubhaithe nó chomhlántacha, arb ionann iad sin agus 30 % ar a mhéad den ábhar tirim. Ní mór 80 % ar a laghad den fharae teacht ón limistéar tionscnaimh. Déantar féarach más féidir é a dhéanamh le linn an tséasúir. Ní fhéadfar in aon chás níos mó ná 50 % den ábhar tirim ar bhonn bliantúil a bheith i mbeatha a fhaightear ó lasmuigh den limistéar geografach sainithe. Ceadaítear forlíonta vitimíní agus mianraí suas chuig na teorainneacha a cheadaítear faoin dlí.

Tá an limistéar táirgthe lonnaithe go hiomlán ar thalamh neamhuiscithe ar chnoic arda nó measartha ard. Dá bhrí sin, féadfar laghdú teacht ar tháirgeadh farae le linn blianta ina mbíonn an bháisteach íseal, rud a bhaineann leis an athrú aeráide freisin.

Le roinnt blianta anuas, tá géarú ar scála an-mhór ag teacht ar shaothrú collchnónna agus, ar bhonn níos lú, ar shaothrú fíona sa limistéar tionscnaimh, agus tá laghdú ag teacht ar na limistéir foráiste atá ar fáil mar gheall air sin. Anuas air sin, ba cheart a lua go bhfuil mic tíre ann freisin, agus iad ag éirí níos coitianta ann, mic tíre a dhéanann ionsaí ar thréada agus a chuireann eagla ar chaoirigh, rud a chruthaíonn deacrachtaí ó thaobh féarach a dhéanamh i limistéir atá níos mó faoi mhíbhuntáiste agus atá níos deacra le baint. Is minic go bhfágann sé sin go mbaintear úsáid as tithíocht shlán le haghaidh na n-ainmhithe uaireanta agus go ndéantar mion-limistéir féaraigh a thréigeadh, as a dtagann méadú ar úsáid an fharae chaomhnaithe.

Dá réir sin, ceadaíodh aiste bia an bheostoic a fhorlíonadh le cainníochtaí beaga ábhair bheatha, lena n-áirítear ábhair bheatha chomhlántacha. Aon fhorlíonadh beag leis an aiste bia le hábhair bheatha, lena n-áirítear ábhair bheatha chomhlántacha, tagann sé sin ón ngá le háirithiú go bhfaigheann na hainmhithe cothú cothrom le linn an lachta agus na tréimhse iompair, lena n-áirítear ar mhaithe le leas ainmhithe. Chomh maith leis sin, d’fhéadfadh go bhfuil gá leis an gcleachtas sin mar gheall ar dhálaí atmaisféir/aeráide dochracha lena bhféadfaí teorainn a chur leis na foinsí foráiste áitiúla atá ar fáil (féarach, féar tirim). Thairis sin fiú, ní féidir difear a dhéanamh d’uathúlacht an táirge nó do shaintréithe an bhainne ar aon bhealach le forlíonadh beag féideartha leis an aiste bia.

Bainne caorach ó chaoirigh a bhaineann le pór Delle Langhe amháin nó de mheascán de 60 % ar a laghad de bhainne caorach ar cuireadh suas le 40 % ar a mhéad de bhainne bó leis. Úsáidtear an bainne ó dhá bhleán nó níos mó ná sin. Féadfar cóireáil teasa a dhéanamh air chun é a dhíghalrú agus féadfar é a ionaclú le heinsímí bainne agus/nó le tús-saothráin nádúrtha. Cuirtear binid lao leachtach leis an mbainne.

3.4. Céimeanna sonracha sa táirgeadh nach mór dóibh tarlú sa limistéar geografach sainithe

Ní mór na stoic agus na tréada déiríochta a ndéantar a mbainne a phróiseáil ina “Murazzano” a bheith lonnaithe laistigh den limistéar geografach sainithe.

Ní mór an bainne a tháirgeadh agus a phróiseáil agus ní mór an cháis a aibiú laistigh den limistéar geografach sainithe.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

—

3.6. Sainrialacha maidir le lipéadú an táirge dá dtagraíonn an t-ainm cláraithe

Is éard atá i gceist le lógó/siombail cháis “Murazzano” ceannlitir “M” stílithe ar cheann de na taobhanna cothroma ar roth cáise “Murazzano”, a ngearradh ding amach as lena bhlaiseadh. Tá dath gorm (pantone Gorm 0729) nó dath dubh (pantone Dubh U) ar an tsiombail ar chúlra bán agus áirítear é ar an lipéad a úsáidtear i bpacáistíocht “Murazzano”. Ní fhéadfar an lipéad a ghreamú ach tar éis na híostréimhse aibithe.

Ba cheart an táirge arna aibiú/arna leasú i burnie traidisiúnta a mharcáil le lipéad sonrach (greamán) a ghreamófar do thaobh amuigh an ghloine nó, mar rogha mhalartach air sin, don táirge leasaithe taobh istigh.

An bainne caorach a úsáidtear chun cáis “Murazzano” a tháirgeadh, ós rud é nach bhféadfaidh sé teacht ach ó ainmhithe a bhaineann le pór Delle Langhe amháin, is ceadmhach an fhoclaíocht “Con latte di pecora delle Langhe” [“Le bainne chaoirigh Delle Langhe”] a áireamh ar an bpacáistíocht nó ar lipéad speisialta ina leith. Cáis “Murazzano” a tháirgtear 100 % ó bhainne caorach, féadfar an fhoclaíocht “Solo latte di pecora delle Langhe” [“Bainne ó chaoirigh Delle Langhe amháin”] a áireamh ar an bpacáistíocht nó ar lipéad speisialta ina leith.

4. Sainmhíniú achomair ar an limistéar geografach

Áirítear leis an limistéar táirgthe (lena n-áirítear aibiú) críoch riaracháin fhoriomlán na mbardas Albaretto Torre, Arguello, Bastia Mondovì, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Castelletto Uzzone, Castellino Tanaro, Castelnuovo di Ceva, Castino, Cerreto Langhe, Ceva, Cigliè, Cissone, Clavesana, Cortemilia, Cravanzana, Feisoglio, Gorzegno, Gottasecca, Igliano, Lequio Berria, Levice, Marsaglia, Mombarcaro, Monesiglio, Montezemolo, Murazzano, Niella Belbo, Paroldo, Perletto, Pezzolo Valle Uzzone, Priero, Prunetto, Roascio, Roccacigliè, Rocchetta Belbo, Sale Langhe, Sale San Giovanni, Saliceto, San Benedetto Belbo, Serravalle Langhe, Somano, Torre Bormida, Torresina.

5. Nasc leis an limistéar geografach

Na bardais i limistéar táirgthe STFC “Murazzano”, tá siad lonnaithe sa limistéar cnocach ar a dtugtar Alta Langa [Langa Ard], limistéar a bhfuil teorainn aige ó thuaidh le Langhe íseal na bhfíonghort agus na bhfíonta cáiliúla a bhfuil sonrúchán tionscnaimh acu, tá na hAipiníní Liogúracha le fáil sa teorainn ó dheas, agus ar an taobh thoir roinneann sé teorainn le limistéar Monferrato agus ar an taobh thiar aimsítear an teorainn le hísealchríocha Chúige Cuneo.

Is limistéar geografach é sin nár tháinig suaitheadh geolaíoch air le himeacht ama, agus cosnaíodh an flóra atá le fáil ann ar na hathruithe móra a tharlaíonn mar gheall ar shuaitheadh den sórt sin. Leis sin, d’éirigh limistéar geografach “Murazzano” ina “ósais” ina gcosnaítear speicis plandaí atá tipiciúil do thimpeallachtaí an-éagsúil. Go deimhin, anuas ar speicis atá tipiciúil d’ísealchríocha na hEorpa agus ar na speicis sin atá de thionscnamh na Meánmhara, is gnáthóg idéalach é seo le haghaidh go leor speicis atá de thionscnamh na hEorpa Láir agus dheisceart na hEorpa agus le haghaidh speicis atá de thionscnamh an Atlantaigh, speicis nach bhfuil chomh coitianta céanna sna limistéir a bhfuil teorainn acu le limistéar táirgthe STFC “Murazzano”.

Ós rud é gurb ann do raon speicis plandaí atá a leithne agus a héagsúla sin, tugtar aiste bia measctha agus éagsúil do na hainmhithe i gcaitheamh na bliana.

Le linn na tréimhse nach féidir féarach a dhéanamh (ó mhí Aibreáin go mí Dheireadh Fómhair de ghnáth), bíonn na caoirigh á mbeathú go díreach ar an bhfarae glas a tháirgtear le móinéir agus le féarthailte. Nuair nach féidir é sin a dhéanamh, bíonn an aiste bia fós comhdhéanta den chuid is mó d’fhéar tirim a fhaightear ó speicis plandaí an limistéir.

Dá réir sin, tá uathúlacht bhlas agus dhea-bholaithe STFC “Murazzano” bunaithe archastacht agus ar raon an-leathan an fhlóra thipiciúil atá le fáil sa limistéar táirgthe, flóra a ndéantar na comhpháirteanna aramatacha a bhaineann leo a aistriú go dtí an bainne agus go dtí an cháis ina dhiaidh sin.

Gné fíor-riachtanach eile a bhaineann le cáis STFC “Murazzano” a tháirgeadh is ea pór caorach Delle Langhe, ar pór dúchasach é sin a bhfuil baint aige le limistéar Alta Langa leis na céadta bliain (is féidir an chéad tagairt scríofa de a fheiceáil i Naturalis Historia leis an Plinias Mór). Ar feadh tréimhse an-fhada, ba é an t-ainmhí seo an t-aon bheatha a bhí ag teaghlaigh tuaithe ós rud é gurbh fhéidir leo na limistéir seo a shaothrú leis, limistéir nach raibh an-oiriúnach d’úsáidí ní ba dhéine nó do chineálacha eile tógála beostoic mar gheall ar a suíomh, ar an deacracht a bhain le rochtain a fháil orthu agus ar a dtáirgiúlacht íseal. Is éard is Delle Langhe ann pór caorach meánach-mór, an-chrua a chuireann aschur maith bainne ar fáil fiú faoi dhálaí neamhoptamacha. A bhuí leis na saintréithe sin go beacht, bhíothas in ann cumas táirgthe an phóir a chur in iúl i limistéar táirgthe STFC “Murazzano”, sa chaoi gur príomhghné de gheilleagar talmhaíochta an limistéir é fós sa lá atá inniu ann.

Tógáil caorach, táirgeadh cáise agus maoirseacht ar an talamh, is gnéithe iad sin a bhfuil dlúthcheangal eatarthu, gnéithe nár imíodh riamh, d’ainneoin na bhforbairtí ba ghá agus na bhforbairtí dosheachanta a rinneadh leis na céadta bliain anuas. Ní hamháin go bhfuil feidhm tháirgiúil acu, ach tá ról an-tábhachtach acu maidir le limistéar lena mbaineann luach ard nádúrtha agus tírdhreacha a chaomhnú agus chun beocht an chomhshaoil ina iomláine a choinneáil.

Tá dlúthbhaint ag teicníc táirgthe STFC “Murazzano” le cleachtas traidisiúnta fós sa lá atá inniu ann, agus is teicníc táirgthe í lena dtugtar chun cinn saintréithe a thagann ón idirghníomhú idir an comhshaol, ainmhithe, tosca táirgthe agus saineolas teicniúil na muintire áitiúla. Ós rud é go ndéantar na gruthanna a bhriseadh faoi dhó, le méid beag na gcáiseanna agus ós rud é go gcuirtear na gruthanna sna múnlaí go tapa, is tosca iad sin ar fad lena bhfuil coinne go ndéanfar an meadhg a shileadh de na gruthanna go tapa, agus tríd an gcáis a chasadh go minic, leis na modhanna saillte sonracha agus leis na dálaí aibithe agus aosaithe, is féidir na saintréithe uathúla atá tipiciúil don cháis a bhaint amach.

STFC “Murazzano” nach ndeachaigh faoi thréimhse aibithe fhada, bíonn dea-bholadh na speiceas éagsúla plandaí agus farae air – faightear boladh uathu sula mblaistear iad – ar speicis iad a bhfuil aiste bia na n-ainmhithe comhdhéanta díobh, agus bíonn blas fíneáilte ar an gcáis sin agus bíonn taos bog uirthi a bhfuil dath idir dath an bhainne agus dath buí amhail tuí air. Le tréimhse aibithe níos faide, de réir mar a bhíonn an cháis ag aibiú agus ag aosú, éiríonn an boladh agus an blas atá uirthi níos láidre agus féadfaidh sí craiceann bog fíneáilte le craiceann an-tanaí faoi agus taos níos teinne a bhfuil dath níos dorcha air a fhorbairt, agus féadfar dea-bholaithe a bheith uirthi lenar féidir lomra caorach a chur in iúl.

Comhcheangal na ndálaí aeráide sonracha, aiste bia na n-ainmhithe agus saintréithe an bhainne a tháirgtear le pór caorach Delle Langhe, in éineacht le teicníc táirgthe uathúil agus scil na ndéantóirí cáise a bhí in ann úsáid stuama a bhaint as na dálaí sin, is ionann na gnéithe sin, dá réir sin, agus na príomhghnéithe atá ina mbonn le táirgeadh cáis STFC “Murazzano”, ar léiriú é sin ar fhios gnó comhchoiteann mhuintir Langhe a thagann ó stair chomhroinnte a théann siar na céadta bliain.

Tagairt d’fhoilsiú na sonraíochta

(an dara fomhír d’Airteagal 6(1) den Rialachán seo)

Tá téacs iomlán na sonraíochta táirge le fáil ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

nó mar rogha ar an méid sin: trí dhul go díreach chuig leathanach baile don bheartas ón Aireacht um Thalmhaíocht, Bia agus Foraoiseacht (www.politicheagricole.it), agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell”

(1) IO L 343, 14.12.2012, lch. 1.